### Beslutninger

Forslaget blev på byrådsmødet den 14. maj 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA SF, V OG RV

Mange forældre har et stort og forståeligt ønske om, at deres børn går i daginstitution sammen med de børn, de senere skal gå i skole med. Desværre resulterer kommunens nuværende tilgang i, at nogle børn bliver sendt til nabobyer eller endnu længere væk. Dette kan skabe en følelse af afstand og manglende fællesskab, da forældre i høj grad ønsker, at deres børn tidligt bliver en del af et lokalt fællesskab. Derudover oplever mange børnefamilier i dag et stort pres for at få hverdagen til at hænge sammen. I en virkelighed, hvor mange familier ønsker at finde en bedre balance mellem arbejdsliv, fritid og familieliv, er lang transporttid til og fra daginstitution sjældent velkommen. Transport tærer på den tid, forældrene kunne bruge på at være sammen med deres børn.

Lokale pasningsmuligheder understøtter familiens tilknytning til lokalområdet og styrker det tidlige børnefællesskab i lokalsamfundet. Desværre er der områder i [adresse], hvor familierne i dag har meget langt til pasning. Eksempelvis er der familier i [adresse], Harlev og [adresse] som i øjeblikket er afhængige af pasning langt væk fra deres hjem. Dette skaber unødvendige transportudfordringer og vanskeliggør den ønskede nærhed og integration i lokalsamfundet. Derfor foreslår vi, at forvaltningerne arbejder på modeller, der giver byrådet mulighed for at vedtage og prioritere, at flere familier får tilbudt pasning tættere på, hvor de bor. Samtidig betyder lange afstande til pasning også mere tid på vejene, hvilket ikke understøtter behovet for en mere klima- og miljøvenlig kommune.

Derfor foreslår vi, at forvaltningerne beskriver modeller der sikrer, at byrådet får mulighed for at vedtage og prioritere at

- Flere familier får tilbudt pasning tæt på hvor de bor

Uddybning

De nuværende 3 garantidistrikter kan inddeles i en række anlægsgarantidistrikter for at imødekomme behovet for pasning tættere på borgerne. Forvaltningen bedes beskrive og vurdere forskellige modeller og undersøge, hvilke konsekvenser det vil have for anlægsbudgetterne samt hvordan balancen mellem familiernes transporttider og afstanden til pasning kan afstemmes. Der bør også tages højde for de øgede udgifter, der kan opstå ved at udvide kapaciteten, samt om nødvendige tilpasninger som nednormering af institutioner eller lukning af institutioner med overkapacitet kan bidrage til en mere effektiv udnyttelse af ressourcerne. Hvis arbejde er for omfattende til at kunne laves inden for rammerne af belysning af et budgetforslag, bedes der fremlægges et forslag til en tidsplan for at kunne fremlægge en ny tilgang til mere lokal pasning

En anden vigtig del af løsningen bør være at større lokalplaner og helhedsplaner i højere grad indeholder fuldt finansierede og planlagte daginstitutioner. I stedet for blot at sikre arealreservationer i disse planer, bør der også inkluderes finansierede anlægsprojekter, som kan bidrage til at fremme udviklingen og tilflytningen, der ofte er ønsket i disse områder. Dette kan både sikre, at der bliver bygget tilstrækkelige institutioner og skabe et lokalt miljø, der tiltrækker flere familier og understøtter et sundt lokalsamfund.

Hvis arbejde er for omfattende til at kunne laves inden for rammerne af belysning af et budgetforslag, bedes der fremlægges et forslag til en tidsplan for at kunne fremlægge en ny tilgang til mere lokal pasning.

Der er også et stærkt argument for, at bedre lokal pasning vil kunne føre til en øget livskvalitet for børnefamilierne, som slipper for at bruge unødvendig tid på transport. Denne tidsbesparelse kan bruges til øget fællesskab i nærområdet, som for eksempel deltagelse i lokale aktiviteter eller bare tid til at nyde familielivet. På lang sigt vil det kunne styrke lokalsamfundet og gøre kommunen til et mere attraktivt sted for både nye og eksisterende familier.

En tættere forbindelse mellem børns dagtilbud og deres skolegang kan også have en langtidsholdbar positiv effekt på børns sociale udvikling. Når børn vokser op med de samme kammerater både i børnehaven og senere i skolen, kan det give dem et stærkere fællesskab og en mere tryg overgang til skolestart. Derfor bør vi ikke kun fokusere på pasning som en praktisk nødvendighed, men også som et vigtigt element i børns sociale og emotionelle udvikling.

Forslaget finansieres af et forventet økonomisk råderum fra aftalen mellem regeringen og KL.

Stillet af SFs, Venstres og Radikale venstres byrådsgrupper

- Cirkeline Madsen, Dorte Kristensen, Lea Hermansen, Ove Nilsson og Nete Friis

- Morten Christiansen, Lucas Poulsen og Rebecca Mortensen

- Olfert Mathiasen, Mike Olsen og Mahad Yussuf